Olih Nang Lecir
I Madé Buldog Kintamani kitak-kitak di tengan lapangan Monumen Rakyat Bajra Sandhiné. Sanjané ento kenehné lakar jalan-jalan ajak kuluk Kintamaniné. Kuluk Kintamani buluné putih gémbrong, matané bunter makenyah, ikuhné nyepek, pokokné adung tegeh lan gedénné. Aéng gobanné I Madé misi makaca mata selem, mabaju singlet pang sinah tatoné. Mara majalan duang dungkangan sagétan tepukina ada kuluk amun mengité kéwala gémbrong, mini pom koné adanné, dedehanga baan ané ngelahang. Mini pomné ento kabajunin, misi masi jepitan bok, lucu tepuka ajak I Madé. Ba payu I Madé lantas dot ngubuh kuluk cara kaketo.
Di tanggun dangin lapangané matepuk ia ajak tukang sampat di lapanganné ané patuh paturu Bali lan patuh paturu uli Catur Kintamani Bangli, Nanang Semidra adanné.
“Wah, Madé jalan-jalanné Dé?”
“Ae Nang, né ngurukang kuluké pang bisa becat palaibné.”
“Kénkén carané ngurukang kuluk pang becat malaib, yén Madé tuah majalan adéng cara nedehang sampi?” Sambilanga kedék Nanang Semidra matakon.
“Carané gampang Nang, cukup Nanang gantungin cang aji urutan alingkeh, sinah Nanang kepungina jak kuluk cangé. Cang sing perlu malaib, depang kuluk cangé gén ané malaib ngalih Nanang.” Bungker I Madé membayangkan Nang Semidra uber kuluk.
Sing makelo, I Madé lantas magedi, nutugang ngurukang kulukné malaib. Kéwala tusing ada petang dungkangan, I Madé ba nyedédéh di rombong dagang Siomay-né. Kulukné masih milu istirahat.
Uli joh Nang Semidra mapineh-pineh, ngudiang koné ngubuh kuluk mael-mael. Yén sampi ubuh, gedé kan ada adep. Nang Semidra masih sing habis pikir, jaman janiné ba sing taén masih ia ningeh kuluk kaing-kaing tabrak motor. Né dingeha tuah ané ngaba motor malah ketes tabrak kuluk sekelas pitbull.
bjn_Latn ban_Latn ban_Latn ban_Latn tgl_Latn ban_Latn bjn_Latn ban_Latn ban_Latn